लोक एहिना कहैछ, लोक एहिना कहत ।
 मुदा हम छी अहीं केर, अहीं केर रहब । ।
 नाम अहीं केर जपै छी, हम आठो पहर ।
 ध्यान अहीं केर रहैछ, नञि केओ दोसर ।
 अहाँ मानू ई सत्य, हम अहीं केर रहब ।
 लोक एहिना कहैछ, लोक एहिना कहत । ।
 साओन-भादो केर राति वा हो चैती बसन्त ।
 जेठ हो कि अषाढ़ , वा हो ठिठुरल हेमन्त ।
 हाबा बहितहि रहैछ, हाबा बहितहि रहत ।
 लोक एहिना कहैछ, लोक एहिना कहत । ।
 नञि कहियो मिझाइछ, प्रेम थिक ओ अनल ।
 जरि अमृत भऽ जाइछ, वासना केर गरल ।
 अहाँ अन्तऽहि सही, मन अहीं केर रहत ।
 लोक एहिना कहैछ, लोक एहिना कहत । ।
 "विदेह" पाक्षिक मैथिली इ - पत्रिका, वर्ष -५, मास -५१ , अंक -१०२ , १५ मार्च २०१२ मे "स्तम्भ ३॰७" मे प्रकाशित । 